Berlín 12. novembra (TASR) - Ďalších 11 členov v Nemecku zakázanej neonacistickej organizácie Skinheads Sächsische Schweiz (SSS) odsúdili dnes v Drážďanoch na podmienečné tresty odňatia slobody od šiestich mesiacov do dvoch rokov.
Siedmich členov SSS odsúdili už v máji tohto roku - takisto na podmienečné tresty.
Súd konštatoval, že mladí ľudia sa sformovali do zločineckej skupiny, narúšali verejný poriadok, napádali inak zmýšľajúce osoby a dopustili sa aj ublíženia na zdraví.
Skíni Saského Švajčiarska boli so 125 členmi a viac ako 200 sympatizantmi v spolkovej krajine Sasko považovaní za vôbec najsilnejšie ultrapravicové zoskupenie. Pred dvoma rokmi sa však táto organizácia ocitla na zozname zakázaných združení.
Saské Švajčiarsko je región bohatý na prírodné krásy rozprestierajúci sa medzi Drážďanmi a štátnou hranicou ČR.